I løbet af sommermånederne juni, juli og august er der ved Nordjyllands Politi indtil nu registreret over 900 tilfælde af ”musik til ulempe” – mod kun 300 tilfælde i samme periode sidste år. Det er fortrinsvis i de større nordjyske byer, at politiet er rykket ud for at få skruet ned eller få slukket for musikken. Det at der er sket en tredobling af antallet af anmeldelser, får politidirektør i Nordjyllands Politi Anne Marie Roum Svendsen til at rette en direkte opfordring til nordjyderne her op til weekenden. - Vis hensyn når du fester, starter politidirektør Anne Marie Roum Svendsen ud. - Folk har flyttet festen udenfor i konsekvens af at natklubber og diskoteker er lukkede og man ikke kan komme til at feste inde i byen, som man plejer, siger hun. Til slut kommer en klar opfordring. - Fest med omtanke. Husk at holde afstand, husk at holde lyden nede, husk ikke at forsamles i for store grupper, sådan at vi kan holde smittekæderne i ro.

Referat:
Antallet af klager over støj til Nordjyllands Politi er tre gang så højt som sidste år. Derfor kommer politidirektøren nu med en opsang til nordjyderne.